CELEX: 32008D0773
Language: mt
Date: 2008-10-02 00:00:00
Title: 2008/773/KE: Deċiżjoni tal-Kummissjoni tat- 2 ta' Ottubru 2008 li tikkonċerna l-kontribuzzjoni finanzjarja mill-Komunità, għas-sena 2008, għal proġett bi prova fil-qasam tal-professjonisti tas-saħħa

3.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 264/7
            
         DEĊIŻJONI TAL-KUMMISSJONI
   tat-2 ta' Ottubru 2008
   li tikkonċerna l-kontribuzzjoni finanzjarja mill-Komunità, għas-sena 2008, għal proġett bi prova fil-qasam tal-professjonisti tas-saħħa
   (2008/773/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (1), u b’mod partikolari l-Artikoli 49(6)(a) u 75 tiegħu,
   Wara li kkunsidrat ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (2), u b’mod partikolari l-Artikolu 90 tiegħu,
   Wara li kkunsidrat id-Direttiva tal-Kunsill 80/154/KEE tal-21 ta’ Jannar 1980 li tirrigwarda r-rikonoxximent reċiproku tad-diplomi, taċ-ċertifikati u ta’ provi oħra ta’ kwalifiki formali fil-professjoni tal-qwiebel u li tinkludi miżuri għall-iffaċilitar ta’ l-eżerċizzju effettiv tad-dritt ta’ stabbiliment u l-libertà li jiġu pprovduti servizzi (3) u l-emendi sussegwenti tagħha,
   Wara li kkunsidrat id-Direttiva 2005/36/KE tal-Parlament Ewropew u tal-Kunsill tas-7 ta' Settembru 2005 dwar ir-rikonoxximent ta' kwalifiki professjonali (4),
   Billi:
   
               (1)
            
            
               Il-Baġit Ġenerali tal-Unjoni Ewropea — is-Sena Finanzjarja 2008 fiha l-linja baġitarja 04.04.11 - “Proġett bi prova — Sitwazzjoni ta' impjieg ġdid fis-settur tas-saħħa: l-aħjar prassi għat-titjib ta' taħriġ u kwalifiki professjonali ta' ħaddiema tal-kura tas-saħħa u r-rimunerazzjoni tagħhom.”
            
         
               (2)
            
            
               L-Artikolu 49(6)(a) tar-Regolament Finanzjarju jistipula li approprjazzjonijiet għal skemi bi prova ta' natura sperimentali maħsuba biex jittestjaw il-fattibilità ta' azzjoni u l-utilità tagħha jista' jkun implimentat mingħajr att bażiku sakemm l-azzjonijiet li huma maħsuba biex jiffinanzjaw ikunu jaqgħu taħt il-kompetenza tal-Komunità jew l-Unjoni u l-approprjazzjonijiet ta' impenn rilevanti jiddaħħlu fil-baġit għal sentejn finanzjarji suċċessivi biss:
            
         
               (3)
            
            
               Skond l-Artikolu 75 tar-Regolament (KE, Euratom) Nru 1605/2002 u l-Artikolu 90 tar-Regolament (KE, Euratom) Nru 2342/2002, l-impenn tal-infiq għandu jkun preċedut minn deċiżjoni ta' finanzjament li tiddetermina l-elementi essenzjali ta' azzjoni li tinvolvi l-infiq mill-baġit;
            
         
               (4)
            
            
               Din l-azzjoni se tappoġġja l-green paper tal-Kummissjoni Ewropea dwar il-forza tax-xogħol tal-UE għas-saħħa ppjanata għat-tieni nofs tal-2008.
            
         IDDEĊIDIET KIF ĠEJ:
   Artikolu 1
   Il-proġett bi prova msemmi fl-Anness huwa approvat u għandu jiġi ffinanzjat permezz tal-linja baġitarja 040411 tal-baġit tal-Komunitajiet Ewropej għall-2008 sa massimu ta' EUR 1 000 000.
   Id-Direttur Ġenerali tad-Direttorat Ġenerali għas-“Saħħa u l-Konsumatur” huwa responsabbli għall-implimentazzjoni tiegħu.
   
      Magħmula fi Brussell, 2 ta’ Ottubru 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 248, 16.9.2002, p. 1.
   
      (2)  ĠU L 357, 31.12.2002, p. 1.
   
      (3)  ĠU L 33, 11.2.1980, p. 1.
   
      (4)  ĠU L 255, 30.9.2005, p. 22.
   
      ANNESS
      
         Ambitu: professjonisti tas-saħħa
      
         Bażi ġuridika: L-Artikoli 49(6)(a) u 75 tar-Regolament tal-Kunsill (KE, Euratom) Nru 1605/2002
      
         Proġett bi prova taħt il-linja baġitarja: 04 04 11.
      
         L-għanijiet politiċi: L-Awtorità Baġitarja titlob lill-Kummissjoni fl-approprjazzjoni tagħha biex tiffinanzja l-inizjattivi li jgħinu t-trattament tas-sitwazzjoni ta' impjieg ġdid fis-settur tas-saħħa partikolarment f'relazzjoni mal-kwalifiki professjonali u d-dmirijiet imwettqa mill-ħaddiema tal-kura tas-saħħa, assistenti tal-kura tas-saħħa u infermiera b'ħiliet aktar baxxi. Il-miżuri jinkludu:
      
                  —
               
               
                  l-analiżi tal-fatturi u politiki mmirati biex jintlaħaq aħjar il-bżonn ta' miżuri biex jiżdied il-forniment u titjieb il-kwalifika tal-persunal tal-kura tas-saħħa fit-tul;
               
            
                  —
               
               
                  il-promozzjoni ta' politiki ta' skambju u l-aħjar prassi mmirati biex jiffaċċjaw iż-żieda fil-konsum tal-kura minħabba bidla demografika;
               
            
                  —
               
               
                  il-finanzjament ta' inizjattivi li jeżaminaw l-effetti transkonfinali fuq is-servizzi tas-saħħa;
               
            
                  —
               
               
                  attenzjoni għall-effetti tal-livelli differenti ta' rimunerazzjoni, li jistgħu joħorġu minn dan il-kuntest, studji, laqgħat mal-esperti u kampanja ta' informazzjoni. Għandha tinstab soluzzjoni wkoll biex jinżamm il-livell ta' kura fis-sistemi ta' saħħa nazzjonali.
               
            Il-ħidmiet tal-proġett huma konformi mal-green paper ippjanata tal-Kummissjoni dwar il-forza tax-xogħol tal-UE għas-saħħa li se tibda proċess ta' kunsiderazzjoni dettaljata ta' ppjanar tal-forza tax-xogħol u forniment u l-impatt ta' mobilità ta' ħaddiema tas-saħħa fi ħdan l-Istati Membri u fi ħdan l-UE.
      
         Approprjazzjonijiet 2008: Linja tal-baġit 04 04 11 proġett bi prova: Sitwazzjoni ta' impjieg ġdid fis-settur tas-saħħa: l-aħjar prassi għat-titjib ta' taħriġ u kwalifiki professjonali ta' ħaddiema tal-kura tas-saħħa u r-rimunerazzjoni tagħhom. EUR 1 000 000
      
         Għadd ta’ azzjonijiet speċifiċi ppjanati: 4.
      L-ewwel azzjoni se tkun kontribuzzjoni ta' massimu ta' EUR 100 000 għal studju dwar “Is-Servizzi, is-Setturi u l-Prodotti tal-Kura tas-Saħħa fl-Ewropa, Valutazzjoni tal-qagħda Kurrenti, Opportunitajiet, Sfidi u Impatt Soċjo-Ekonomiku” mniedi mid-DĠ Intrapriża u Industrija flimkien mad-DĠ Saħħa u Konsumaturi. L-azzjoni għandha tkun implimentata permezz ta' sejħa miftuħa għall-offerti. Il-proċedura tal-għażla hija mistennija titlesta f'Settembru 2008.
      It-tieni waħda se tkun għotja diretta ta' massimu ta' EUR 400 000 u 80 % lill-osservatorju tad-WHO għall-organizzazzjoni ta' workshops dwar l-iskambju ta' l-aħjar prassi dwar politiki biex tinżamm il-forza tax-xogħol fil-kura tas-saħħa. Kif previst mill-Artikolu 168 (1) (f) tar-regoli dettaljati għall-implimentazzjoni tar-Regolament Finanzjarju, l-għotja se tingħata mingħajr sejħa għall-proposti minħabba l-karatteristiċi speċifiċi ta' din l-azzjoni u l-grad għoli ta' speċjalizzazzjoni tad-WHO.
      It-tielet waħda se tkun għotja diretta ta' massimu ta' EUR 300 000 u 60 % lill-OECD għal studju li jivvaluta l-kundizzjonijiet tax-xogħol tal-infermiera u l-politiki ta' promozzjoni ta' ġestjoni iktar effiċjenti tal-forza tax-xogħol tal-infermiera. Kif previst mill-Artikolu 168 (1) (f) tar-regoli dettaljati għall-implimentazzjoni tar-Regolament Finanzjarju, l-għotja se tingħata mingħajr sejħa għall-proposti minħabba l-karatteristiċi speċifiċi ta' din l-azzjoni u l-grad għoli ta' speċjalizzazzjoni tal-OECD.
      Ir-raba' waħda se tkun l-organizzazzjoni ta' workshop fi Brussell f'Diċembru 2008 għal massimu ta' EUR 200 000. Il-workshop se jkun iffinanzjat permezz ta' bosta kuntratti wara l-pubblikazzjoni tal-green paper dwar il-forza tax-xogħol tal-UE għas-saħħa biex iniedi kampanja ta' informazzjoni, irawwem id-dibattitu u jinkoraġġixxi l-kontribuzzjoni mmirata lejn l-identifikazzjoni ta' l-aħjar prassi.